SK Úradný vestník Európskej únie C 13/2

Stanovisko Európskeho hospodárskeho a sociálneho výboru na tému Skúsenosti s iniciatívou SBA v USA a EÚ: „najlepšie postupy“ pre inovatívne činnosti MSP

(stanovisko z vlastnej iniciatívy)

(2016/C 013/02)

Spravodajca: Ullrich SCHRÖDER

Európsky hospodársky a sociálny výbor sa 10. júla 2014 rozhodol podľa článku 29 ods. 2 svojho rokovacieho poriadku vypracovať stanovisko z vlastnej iniciatívy na tému:

Skúsenosti s iniciatívou SBA v USA a EÚ: „najlepšie postupy“ pre inovatívne činnosti MSP (stanovisko z vlastnej iniciatívy).

Odborná sekcia pre jednotný trh, výrobu a spotrebu poverená vypracovaním návrhu stanoviska výboru v danej veci prijala svoje stanovisko 14. júla 2015.

Európsky hospodársky a sociálny výbor na svojom 510. plenárnom zasadnutí 16. a 17. septembra 2015 (schôdza zo 16. septembra) prijal 207 hlasmi za, pričom žiaden člen nehlasoval proti a 6 členov sa hlasovania zdržalo, nasledujúce stanovisko:

1. Závery a odporúčania

V EÚ je okolo 21 miliónov malých a stredných podnikov (MSP), ktoré zamestnávajú takmer 90 miliónov ľudí a vytvárajú pridanú hodnotu viac ako 3 600 biliónov EUR. Inak vyjadrené, 99 % všetkých podnikov sú MSP, ktoré zamestnávajú dve tretiny ľudí a vytvárajú 58 % pridanej hodnoty. Preto je potrebná účinná iniciatíva „Small Business Act“.

EHSV by chcel v súvislosti s preskúmaním iniciatívy „Small Business Act“ v EÚ predložiť na základe skúseností so Správou malých podnikov v USA (Small Business Administration, SBA) (ktorá má rovnakú skratku, ale úplne rozdielny prístup) nasledujúce odporúčania k niektorým dôležitým častiam.

1.1. Je potrebné preskúmať SBA

Európska komisia uviedla, že sa chystá zverejniť výsledky preskúmania v prvej polovici roku 2015, ale teraz zverejnenie odložila. Keďže je niekoľko dôležitých oblastí možného zlepšenia (pozri ďalej), komunita MSP očakáva po verejných diskusiách preskúmanie. Keďže preskúmanie má pre MSP rozhodujúci význam, jeho výsledky by sa mali zverejniť čo najskôr.

1.2. Právne postavenie a presadzovanie

Iniciatíva SBA musí nadobudnúť záväznejšiu podobu s ambicióznejším prístupom. EHSV to žiadal aj v rokoch 2008 a 2011, avšak Európska komisia túto požiadavku nesplnila.

Malo by sa v rámci nej zavádzať viac právnych mechanizmov, napríklad pokiaľ ide o verejné obstarávanie, zásadu „najskôr myslieť v malom“, hodnotenia vplyvu a testy MSP. Malo by sa to uplatňovať na úrovni EÚ aj členských štátov a bude si to vyžadovať zásadnejšiu úlohu Európskeho parlamentu a národných parlamentov. Zásadu „najskôr myslieť v malom“ a zásadu „len raz“ treba zaradiť do medziinštitucionálnej dohody inštitúcií EÚ o lepšej tvorbe právnych predpisov.

1.3. Politické postavenie

V EÚ má SBA menej vplyvné politické postavenie, ako v USA. Na posilnenie postavenia SBA v EÚ EHSV odporúča, aby

— sa na úrovni EÚ zorganizovala každoročná osobitná Rada pre konkurencieschopnosť MSP a SBA, ako to navrhol vo svojom stanovisku z roku 2011 (1),

— skupina na vysokej úrovni pre konkurencieschopnosť a rast vytvorená pri Rade preskúmala pokrok štátnych opatrení na vykonávanie priorít SBA a zvážila ďalšie opatrenia na úrovni EÚ, pričom výsledky by sa mali predložiť každoročnej Rade pre konkurencieschopnosť MSP a SBA,

— sa zvýšila úroveň európskej siete vyslancov MSP zvýšením úrovne účastníkov na generálnych riaditeľov ministerstiev hospodárstva. Zabezpečila by sa tým intenzívnejšia a lepšia koordinácia medzi EÚ a jej členskými štátmi.

1.4. Riadenie a efektívnosť

1.4.1. Musí sa zaviesť každoročná správa EÚ o vykonávaní iniciatívy SBA, ktorá musí obsahovať aj správu vychádzajúcu z údajov o tom, ako ju Komisia riadi a ako fungujú jednotlivé programy.

1.4.2. Je potrebné nabádať Európsky dvor audítorov, aby uverejňoval pravidelné správy o fungovaní príslušných programov a opatrení pre MSP, ako to robí externý úrad vládnych auditov (Governmental Accountability Office) v USA pri ich SBA. Samostatný úrad v rámci Komisie by mal riešiť vnútorné riadenie podľa vzoru úradu generálneho inšpektora (Office of the Inspector General) v rámci SBA v USA.

1.4.3. SBA dosiahne očakávaný úspech, len ak sa bude uplatňovať riadenie v partnerstve, na ktorom sa bude podieľať viacero zainteresovaných strán (sociálni partneri a verejné a súkromné subjekty). Preto sa poradná skupina pre SBA (pozri bod 4.3.4), ktorá sa mala vytvoriť v roku 2011, ale nikdy vytvorená nebola, musí sprevádzkovať a musí sa s ňou konzultovať vo fáze pred rozhodnutím.

1.4.4. Systém celoštátnych a miestnych plánov vykonávania SBA (pozri bod 4.3.3) sa musí zlepšiť a doplniť systematickým využívaním porovnávacích tabuliek.

Využívanie cieľov

Odporúča sa viac využívať orientačné ciele na zvýšenie zapojenia MSP do verejného obstarávania a záväzných cieľov, pokiaľ ide o výskumno-vývojové programy (na úrovni EÚ aj členských štátov). Využívaním takého mechanizmu cieľov by sa úrovne mali rokmi zvyšovať.

Každoročná konferencia zainteresovaných malých podnikov

V USA a EÚ existuje značné know-how a skúsenosti v oblasti politík a programov pre MSP, neusporadúvajú sa však žiadne štruktúrované a pravidelné diskusie so zainteresovanými subjektmi. Na tento účel by bola užitočná každoročná konferencia, ktorá by sa striedavo konala v USA a EÚ a bola založená na najlepších príkladoch. Zúčastňovať by sa jej mali relevantné subjekty z obidvoch strán Atlantiku: politici, zástupcovia správy, sieť vyslancov MSP a organizácie malých podnikov. Vzhľadom na obmedzené rozpočty organizácií malých podnikov by sa náklady na účasť na tejto konferencii mali nahrádzať. Každý rok by sa popri všeobecnej rozprave mohlo diskutovať o nejakej osobitnej téme: financie, inovácie, obchod (vrátane TTIP), podnikanie žien atď.

2. Úvod a ciele stanoviska

2.1. Cieľom je porovnať široký prístup a činnosti pre MSP v súvislosti s obidvomi SBA: so Správou malých podnikov v USA a s iniciatívou „Small Business Act“ v EÚ.

Politické a podnikateľské prostredie v USA a EÚ sa výrazne líši a v obidvoch regiónoch existuje okrem opatrení SBA aj množstvo štátnych a miestnych opatrení pre MSP (2).

2.2. V záveroch tohto stanoviska (pozri 1. časť) sa preto neporovnávajú špecifické programy oboch SBA, ale sú zamerané na možné zlepšenia, pokiaľ ide o právne a politické postavenie, riadenie a používanie cieľov v SBA EÚ.

3. Správa malých podnikov (SBA) v USA

3.1. Správa malých podnikov v USA je samostatnou vládnou agentúrou, ktorá poskytuje federálnu podporu malým podnikom. Založil ju prezident Eisenhower v roku 1953 po prijatí zákona o malých podnikoch. Jej úlohou je poskytovať poradenstvo a pomáhať malým podnikom, ako aj chrániť ich záujmy. Jej rozpočet na rok 2013 predstavoval približne 1 miliardu USD (mimo rozpočtu na nepodnikateľské aktivity). Niektoré opatrenia sú právne záväzné. SBA má pobočky vo všetkých štátoch USA a 1 000 miestnych stredísk. Prezident Obama povýšil začlenil generálneho riaditeľa SBA do svojej vlády.

3.2. SBA komplexne vymedzuje malý podnik ako podnik v zásade nezávislého vlastníka, ktorý ho prevádzkuje a organizuje s cieľom dosiahnuť zisk. V závislosti od odvetvia, výrobkov alebo služieb sa kritérium veľkosti zakladá buď na počte zamestnancov, alebo objeme predaja. Pri zohľadňovaní počtu zamestnancov sa maximálne počty pohybujú približne v rozsahu 100 až 1 500.

3.3. Prehľad činností a programov SBA (3)

3.3.1. Financovanie: úvery a rizikový kapitál

3.3.1.1. SBA poskytuje záruky za malé podniky, ktoré nedokážu získať úver nikde inde. Tieto úvery poskytujú vo všeobecnosti partneri SBA (banky a iné finančné inštitúcie) a SBA sa za ne zaručuje.

Program mikropôžičiek sa zameriava na nové podniky a podniky v ranom štádiu na trhoch s neuspokojenými žiadosťami o financovanie. Cieľom expresných pôžičiek je reagovať do 36 hodín. Z pôžičkového programu pre mimoriadne situácie sa do 45 dní poskytujú pôžičky malým podnikom postihnutým všeobecnými katastrofami.

3.3.1.2. Spoločnosť na investície do malých podnikov (Small Business Investment Company, SBIC) zlepšuje prístup malých podnikov k rizikovému kapitálu.

3.3.2. Programy uzatvárania zmlúv s malými podnikmi

3.3.2.1. Niekoľko programov uzatvárania zmlúv umožňuje malým podnikom (vo vlastníctve znevýhodnených osôb alebo v málo využívaných oblastiach) súťažiť o významné vládne zmluvy len s podobnými firmami.

Vláda stanovuje každoročné ciele celkovej účasti malých podnikov na zákazkách federálneho verejného obstarávania s diferencovanými cieľmi pre jednotlivé útvary a agentúry. Celkový cieľ je teraz najmenej 23 % celkovej hodnoty primárnych zmlúv. V EÚ je s 29 % vyšší, ale do tohto podielu patria aj zákazky regionálnych a miestnych orgánov. V USA sa tento cieľ môže v budúcnosti zvyšovať.

3.3.3. Výskumno-vývojové programy: stratégia väčšej účasti MSP zvýšením cieľa

3.3.3.1. V rámci programu pre malé podniky na podporu inovatívneho výskumu (Small Business Innovation Research, SBIR) sa zvyšuje účasť malých firiem zameraných na špičkové technológie na federálnom výskume a vývoji vo federálnych útvaroch s rozpočtom na výskum a vývoj najmenej 100 miliónov USD. Určité percento z jeho rozpočtu na výskum a vývoj sa musí použiť na zapojenie malých podnikov: v roku 1983 sa začalo s cieľovou hodnotou 0,2 %, ktorá sa do roku 2013 pravidelne zvyšovala až na 2,7 % (nový cieľ je 3,2 % v roku 2017).

3.3.3.2. Program na podporu transferu technológií medzi malými podnikmi (Small Business Technology Transfer, STTR) poskytuje financovanie federálneho výskumu, ktoré sa delí medzi malú firmu a neziskovú výskumnú organizáciu: 0,35 % v roku 2013, do roku 2016 sa zvýši na 0,45 %.

3.3.4. Programy rozvoja podnikania

Umožňujú školenia pre malé podniky v 1 000 centrách. SCORE združuje 50 nezávislých neziskových organizácií s 13 000 dobrovoľníkmi.

3.3.5. Úrad medzinárodného obchodu

Úrad poskytuje pomoc pri vývozoch a medzi jeho činnosti patrí poskytovanie expresných pôžičiek (do 36 hodín) a grantov na účasť na obchodných veľtrhoch v zahraničí, dokumentáciu a audio-vizuálne materiály.

3.3.6. Osobitné úrady

Úrad generálneho inšpektora: jeho úlohou je zlepšiť riadenie a efektívnosť SBA, bojovať proti podvodom v programoch a skúmať existujúce a navrhované právne predpisy. V rámci SBA je samostatným úradom, na ktorého čele je generálny inšpektor.

Úrad na ochranu záujmov: je nezávislým hlasom malých podnikov vo federálnej vláde. Jeho úlohou je iniciovať tvorbu politík na podporu malých podnikov, a to zasahovaním do regulačných postupov federálnych agentúr a skúmaním dosahu federálnych nariadení.

4. Vývoj v EÚ – od Európskej charty pre malé podniky k iniciatíve „Small Business Act“ (4)

4.1. Európska charta pre malé podniky z roku 2000

Túto chartu schválili vedúci predstavitelia EÚ v roku 2000. Išlo o dobrovoľný záväzok členských štátov, že zlepšia podnikateľské prostredie pre malé podniky na štátnej úrovni a úrovni EÚ, ale bez akéhokoľvek právneho účinku. Charta sa konkrétne zameriavala na malé podniky s menej ako 50 zamestnancami.

4.2. Iniciatíva EÚ „Small Business Act“ (SBA EÚ) z roku 2008

4.2.1. Komisia preskúmala prístup SBA v USA a v roku 2008 uverejnila svoje oznámenie „Najskôr myslieť v malom – Iniciatíva ‚Small Business Act‘ pre Európu“, ktoré už bolo určené širšej cieľovej skupine (MSP s menej ako 250 zamestnancami) (5).

Predložil sa len obmedzený počet nových legislatívnych návrhov.

Veľká časť iniciatívy SBA sa týka nového politického rámca, ktorý integruje existujúce politiky podnikania a stavia na Európskej charte pre malé podniky.

4.2.2. Bolo zavedených desať zásad, podľa ktorých sa navrhujú a vykonávajú štátne a európske politiky na podporu MSP týkajúce sa: podnikateľského prostredia, podnikania, zásady „najskôr myslieť v malom“, verejného obstarávania, kratších lehôt splatnosti, lepšieho jednotného trhu, zručností a inovácií.

4.2.3. V roku 2008 EHSV navrhoval ambicióznejšiu iniciatívu SBA (6). Týka sa americkej SBA.

4.2.4. Medzi kľúčové odporúčania výboru patrili: — záväzný právny nástroj na uplatňovanie zásady „najskôr myslieť v malom“, — zriadiť výbor pre SBA, v ktorom budú mať zastúpenie členské štáty a reprezentatívne európske podnikateľské združenia, — v každom členskom štáte vymenovať národného vyslanca MSP.

Prvé dve odporúčania žiaľ Európska komisia nezohľadnila.

4.3. Preskúmanie iniciatívy EÚ „Small Business Act“ (2011).

4.3.1. Komisia v roku 2011 uverejnila svoje oznámenie „Preskúmanie iniciatívy Small Business Act pre Európu“ (7). Komisia dospela k záveru, že došlo k pokroku, no veľký kus práce zostáva vykonať.

4.3.2. Komisia menej pozitívne hodnotí vývoj v členských štátoch, pokiaľ ide o: — zníženie administratívnej záťaže a vykonávanie štátnych testov MSP, — propagovanie Európskeho kódexu osvedčených postupov, — zjednodušenie administratívnych postupov.

4.3.3. V preskúmaní SBS boli navrhnuté opatrenia reagujúce na hospodársku krízu, a to v týchto oblastiach: právne predpisy, financovanie, prístup na trh, podnikanie, vytváranie pracovných miest a inkluzívny rast (vrátane podnikania žien a iniciatívy za sociálne podnikanie).

4.3.4. Strategické zlepšenia zahŕňajú nasledujúce posilnenie správy. — V súlade so stratégiou Európa 2020 bude Komisia aj naďalej vydávať výročnú správu o jednotlivých členských štátoch, ktorej súčasťou je aj správa o napredovaní iniciatívy SBA. — Poradná skupina pre SBA (pozri bod 4.3.4), ktorá sa mala vytvoriť v roku 2011, ale nikdy vytvorená nebola, sa musí sprevádzkovať a musí sa s ňou konzultovať vo fáze pred rozhodnutím. — Vznikla sieť vyslancov MSP, ktorá pozostáva z vyslanca MSP z Komisie a národných vyslancov MSP. Mala by vytvoriť priame prepojenie medzi Komisiou, štátnymi správami a štátnymi podnikateľskými organizáciami. — Stanovenie celoštátnych a miestnych plánov vykonávania SBA, ktoré sa budú zakladať na silnom mechanizme monitorovania a uskutočňovať v koordinácii s podnikateľskými organizáciami (pričom EHSV vyslovuje poľutovanie, že neboli uplatňované tak účinne, ako by sa dalo).

4.3.5. V roku 2011 EHSV uznal, že MSP sa dostáva viac pozornosti (8).

Medzi kľúčové závery výboru patrí:

— výbor sa domnieva, že iniciatíva SBA by mala nadobudnúť záväznejšiu formu,

— SBA dosiahne očakávaný úspech, len ak sa bude uplatňovať riadenie v partnerstve, na ktorom sa bude podieľať viacero zainteresovaných strán (sociálni partneri a verejné a súkromné subjekty),

— zanedbáva sa kľúčová úloha sprostredkovateľských organizácií z verejného a súkromného sektora, ktoré poskytujú individuálne prispôsobené služby,

— EHSV vyzýva Radu, aby zriadila špeciálnu každoročnú Radu pre konkurencieschopnosť MSP, mikropodnikov a SBA.

EHSV vyslovuje poľutovanie, že tieto odporúčania Európska komisia nezohľadnila.

4.4. Verejná konzultácia o SBA z roku 2014

4.4.1. Komisia v septembri 2014 začala konzultáciu o tom, ako by mala byť SBA preskúmaná, s názvom „Silná európska politika na podporu malých a stredných podnikov (MSP) a podnikateľov v období rokov 2015 – 2020“.

4.4.2. Komisia dospela k záveru, že SBA sa v mnohých členských štátoch ešte plne nevykonáva.

Navrhované prioritné oblasti sú:

— zníženie administratívnej záťaže,

— prístup k financiám a trhom,

— podnikateľský a inovačný potenciál,

— posilnenie rozvoja zručností (nová oblasť).

4.4.3. V apríli 2015 Komisia zverejnila správu o výsledkoch konzultácie. Pôvodne bol na prvú polovicu roku 2015 naplánovaný návrh zrevidovanej iniciatívy SBA, ale teraz bol posunutý na rok 2016. Európske podnikateľské organizácie neskrývali svoje sklamanie z tohto posunutia termínu a vyzvali, aby sa začalo konať ešte v roku 2015.

V Bruseli 16. septembra 2015 Predseda Európskeho hospodárskeho a sociálneho výboru Henri MALOSSE

(1) Ú. v. EÚ C 376, 22.12.2011, s. 51.

(2) Širšie porovnanie opatrení pre MSP by bolo na účely tohto stanoviska príliš zložité.

(3) Ide o široký prehľad zaujímavých činností. Podrobnejšie informácie sú k dispozícii na stránke www.sba.gov alebo v správe Kongresu USA z roku 2013 s názvom „Small Business Administration, A Primer on Programmes“ na stránke www.crs.gov. Prehľad programov SBA poskytuje The Governmental Accountability Office v správe GAO-12-819 pod názvom „Entrepreneurial Assistance“ na stránke www.gao.gov

(4) Ďalej v texte sa nachádza súhrn týkajúci sa vývoja SBA. Podrobnejší prehľad poskytuje podkladový dokument dostupný na stránke EHSV.

(5) COM(2008) 394 final.

(6) Ú. v. EÚ C 182, 4.8.2009, s. 30.

(7) COM(2011) 78 final.

(8) Ú. v. EÚ C 376, 7.6.2011, s. 51.